Yoʻl sohasini boshqarish tizimini yanada takomillashtirishga oid chora-tadbirlar toʻgʻrisida
(resolution, 2025-12-23)

Oʻzbekiston Respublikasi Prezidentining 2019-yil 9-dekabrdagi “Oʻzbekiston Respublikasi yoʻl xoʻjaligi tizimini chuqur isloh qilish chora-tadbirlari toʻgʻrisida”gi PF-5890-son Farmoniga muvofiq, shuningdek, respublika yoʻl sohasini boshqarish tizimini yanada takomillashtirish va uning investitsion jozibadorligini oshirish maqsadida: 1. Quyidagilar: ustav fondidagi davlat ulushi “Yoʻlqurilish” AJga oʻtkaziladigan Oʻzbekiston Respublikasi Transport vazirligi huzuridagi Avtomobil yoʻllari qoʻmitasi korxonalari roʻyxati 3-ilovaga muvofiq; Oʻzbekiston Respublikasi Transport vazirligi huzuridagi Avtomobil yoʻllari qoʻmitasi ixtiyoriga oʻtkaziladigan ilmiy-tadqiqot va taʼlim muassasalari roʻyxati 4-ilovaga muvofiq tasdiqlansin. Oʻzbekiston Respublikasi Transport vazirligi huzuridagi Avtomobil yoʻllari qoʻmitasi (keyingi oʻrinlarda — Qoʻmita) raisiga quyidagi huquqlar berilsin: Qoʻmita markaziy apparatining tuzilmasiga boshqaruv xodimlarining belgilangan cheklangan soni doirasida oʻzgartirishlar kiritish; avtomobil yoʻllarini taʼmirlash va ekspluatatsiya qilish bilan shugʻullanuvchi mustaqil korxonalar va boshqa korxonalar, shu jumladan qoʻshma korxonalar tashkil etish, shuningdek, Oʻzbekiston Respublikasi Vazirlar Mahkamasi bilan kelishilgan holda Qoʻmita tarkibidagi korxonalarni birlashtirish va tugatish. 2. Belgilansinki: Qoʻmita raisining oʻrinbosarlari Oʻzbekiston Respublikasi Vazirlar Mahkamasi tomonidan lavozimga tayinlanadi va lavozimidan ozod etiladi; avtomobil yoʻllari va yoʻl xoʻjaligi masalalari boʻyicha normativ-huquqiy hujjatlar loyihalari Transport vazirligi bilan albatta kelishilishi lozim; Qoʻmitaning oʻz vakolatlari doirasida qabul qilgan qarorlari davlat va xoʻjalik boshqaruvi organlari, mahalliy davlat hokimiyati organlari, shuningdek, xoʻjalik yurituvchi subyektlar va fuqarolar tomonidan bajarilishi majburiy hisoblanadi; tuman yoʻl-ekspluatatsiya korxonalari, yoʻllardan muntazam foydalanish korxonalari, “Avtomobil yoʻllari texnik holati tahlili va harakat xavfsizligi markazi” davlat muassasasi, “Oʻzyoʻlkoʻprik” klasteri va uning hududiy filiallari hamda Qoʻmitaning boshqa yoʻl-ekspluatatsiya korxonalarini saqlab turish, shu jumladan xodimlarining lavozim maoshlariga qoʻshimchalar va ustamalar, mukofotlar belgilangan tartibda mahsulot, ishlar, xizmatlarni realizatsiya qilishdan, shuningdek, xoʻjalik faoliyatining boshqa turlaridan olingan daromadlardan (moliyaviy imkoniyatlardan) kelib chiqqan holda belgilanadi. Qoʻmita tomonidan jalb qilinadigan xalqaro konsultantning mehnatiga haq toʻlash Oʻzbekiston Respublikasi Transport vazirligi huzuridagi Avtomobil yoʻllari qoʻmitasini rivojlantirish va faoliyatini qoʻllab-quvvatlash jamgʻarmasi (keyingi oʻrinlarda — Jamgʻarma) hisobidan amalga oshiriladi. 3. Shunday tartib oʻrnatilsinki, unga muvofiq 2020-yil 1-yanvardan boshlab: respublika hududida (Davlat chegarasi orqali oʻtkazish punktlari bundan mustasno) avtomobil yoʻllari boʻylab ogʻir vaznli va/yoki yirik gabaritli avtotransport vositalarining harakatlanishi uchun yigʻimlar undirish va ruxsatnomalar berish Qoʻmita tomonidan amalga oshiriladi; umumiy foydalanishdagi avtomobil yoʻllarida yoʻl harakatini tartibga solishning texnik vositalari va ularning konstruksiyalari, shu jumladan foto- va videoqayd etish texnik vositalari Qoʻmita bilan kelishilgan holda oʻrnatiladi; avtomobil yoʻllarining qatnov qismlariga uzunasiga joylashgan muhandislik kommunikatsiyalarining yangi tarmoqlarini loyihalashtirish va yotqizish taqiqlanadi, ularning avtomobil yoʻllari bilan koʻndalang kesishishi bundan mustasno. 31. Belgilansinki: a) Vazirlar Mahkamasi tomonidan belgilangan mezonlar va tartibga muvofiq Oʻzbekiston Respublikasining Davlat chegarasi orqali oʻtkazish punktlarida chet davlatlar avtotransport vositalarining Oʻzbekiston Respublikasi hududiga kirishi va uning hududi orqali tranzit oʻtishi uchun yigʻimlar va toʻlovlar amalga oshirilishi, shuningdek, tashuvchilar tomonidan transport vositalarining ruxsat etilgan vazn va gabarit parametrlariga rioya etilishi ustidan nazorat bojxona organlari tomonidan amalga oshiriladi; b) Oʻzbekiston Respublikasi hududiga chet davlatlar avtotransport vositalarining kirganligi va uning hududi orqali tranzit oʻtishi uchun yigʻim summasi quyidagi tartibda taqsimlanadi: 65 foizi — Oʻzbekiston Respublikasining respublika budjetiga; 25 foizi — Oʻzbekiston Respublikasi Transport vazirligi huzuridagi Avtomobil yoʻllari qoʻmitasi faoliyatini rivojlantirish va qoʻllab-quvvatlash jamgʻarmasiga; 10 foizi — Davlat chegarasi orqali avtomobil oʻtkazish punktlarida avtotransport vositalarining vazn va gabarit parametrlarini qayd etuvchi (har bir oʻqqa tushadigan ogʻirlikni aniqlash imkoniyatiga ega) maxsus avtomatlashtirilgan oʻlchash vositalari bilan jihozlangan zamonaviy nazoratni tashkil etish hamda ushbu bojxona postlari hududidagi ichki avtomobil yoʻllarini tegishli holatda saqlash uchun maqsadli yoʻnaltirilgan holda bojxona organlarining budjetdan tashqari jamgʻarmasiga. 4. Oʻzbekiston Respublikasi Vazirlar Mahkamasi 2019-yil 31-dekabrga qadar quyidagilarni tasdiqlashni nazarda tutuvchi hukumat qarorini qabul qilsin: Qoʻmita tomonidan avtomobil yoʻllarida avtotransport vositalarining vazn va hajm parametrlariga rioya etilishini nazorat qilish tartibi; xorijiy yuk avtotransport vositalarining respublika avtomobil yoʻllari boʻylab oʻtishi kilometrini yoki vaqtini hisob-kitob qilish va buning uchun haq undirish tartibi; oʻlchov vositalarini jihozlash boʻyicha ishlarni 2021-yil oxirigacha yakunlashni nazarda tutgan holda avtomatlashtirilgan oʻlchash vositalari bilan jihozlangan avtotransport vositalarining vazn va hajm parametrlariga rioya etilishini nazorat qilish boʻyicha turgʻun va koʻchma postlar tashkil etish dasturlari. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda umumiy foydalanishdagi avtomobil yoʻllarining ajratilgan mintaqalaridagi yer uchastkalari Qoʻmitaga bosqichma-bosqich biriktirilishini taʼminlasin. 6. Transport vazirligi, Iqtisodiyot va moliya vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining quyidagi tartibni oʻrnatish toʻgʻrisidagi taklifiga rozilik berilsin, unga muvofiq: umumiy foydalanishdagi avtomobil yoʻllarining ajratilgan mintaqalarida joylashgan yer uchastkalarida va inshootlarida tashqi reklama obyektlari (konstruksiyalari) Qoʻmita ruxsati asosida quriladi; umumiy foydalanishdagi avtomobil yoʻllarining yoʻl boʻyi mintaqasidagi yer uchastkalarida ishlab chiqarish, xizmat koʻrsatish, savdo, servis obyektlari, shuningdek, tadbirkorlik faoliyati uchun boshqa obyektlar Qoʻmita bilan kelishuv boʻyicha joylashtiriladi va quriladi; umumiy foydalanishdagi avtomobil yoʻllarining ajratilgan mintaqalarida joylashgan yer uchastkalarida va inshootlarida tashqi reklama obyektlari (konstruksiyalari) qurish uchun elektron auksionlar yakunlari boʻyicha huquq taqdim etishdan tushadigan mablagʻlar, shuningdek, tashqi reklamaning oʻrnatilgan obyektlari (konstruksiyalari) uchun oylik toʻlovlar 40 foiz miqdorida Qoraqalpogʻiston Respublikasi Iqtisodiyot va moliya vazirligi, viloyatlar va Toshkent shahar hokimliklari iqtisodiyot va moliya boshqarmalari huzuridagi hududiy maqsadli jamgʻarmalarga, 60 foiz miqdorida Jamgʻarmaga yoʻnaltiriladi; umumiy foydalanishdagi avtomobil yoʻllarining ajratilgan mintaqalarida joylashgan yer uchastkalarida va inshootlarida tashqi reklamani joylashtirish huquqi uchun yigʻimlardan tushadigan mablagʻlar Jamgʻarmaga yoʻnaltiriladi. 7. Belgilansinki, Qoʻmita Oʻzbekiston Respublikasi Iqtisodiyot va moliya vazirligi bilan kelishilgan holda moliyalashtirishning belgilangan limitlari doirasida avtomobil yoʻllarini qurish, rekonstruksiya qilish va kapital taʼmirlash obyektlarining tasdiqlangan manzilli roʻyxatlariga oʻzgartirish va qoʻshimchalar kiritish huquqiga ega. 8. Oʻzbekiston Respublikasi Transport vazirligi Iqtisodiyot va sanoat vazirligi, Qurilish vazirligi, Moliya vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2020-yil 1-yanvarga qadar yoʻl boʻyi servisi obyektlarini joylashtirish va ekspluatatsiya qilish tartibini ishlab chiqsin hamda tasdiqlasin. 10. Belgilab qoʻyilsinki: “Yoʻlqurilish” AJ ustav kapitali 2019-yil 1-iyuldagi aktivlarni hisobga olish holati boʻyicha Qoʻmita tarkibidan chiqariladigan korxonalar ustav jamgʻarmalaridagi davlat ulushlarini nominal qiymati boʻyicha 2020-yil 1-dekabrga qadar oʻtkazish hisobiga shakllantiriladi; “Yoʻlqurilish” AJ aksiyalarining davlat paketi Oʻzbekiston Respublikasi Davlat aktivlarini boshqarish agentligi tomonidan boshqariladi. 11. Oʻzbekiston Respublikasi Transport vazirligi Davlat aktivlarini boshqarish agentligi bilan birgalikda quyidagi yoʻnalishlarda “Yoʻlqurilish” AJ faoliyatini samarali tashkil etish boʻyicha chora-tadbirlar amalga oshirilishini taʼminlasin: xalqaro standartlar asosida innovatsion texnologiyalarni joriy etgan holda avtomobil yoʻllarini qurish, rekonstruksiya qilish va kapital taʼmirlash; zamonaviy avtoyoʻl konstruksiyalari va uskunalarini, shuningdek, yuqori sifatli yoʻl-qurilish materiallarini ishlab chiqarish; avtomobil yoʻllarini qurish, rekonstruksiya qilish va kapital taʼmirlashda mexanizatsiyalashgan ishlarni bajarish; avtomobil yoʻllari boʻylab servis xizmatlari va infratuzilmalarini rivojlantirish; jamiyat tarkibiga kiradigan yoʻl-qurilish va boshqa korxonalarni bosqichma-bosqich xususiylashtirish choralarini amalga oshirish. 12. “Yoʻlqurilish” AJ: emissiya qimmatli qogʻozlari chiqarishni davlat tomonidan roʻyxatga olish va qimmatli qogʻozlar chiqarish toʻgʻrisidagi hujjatlarni koʻrib chiqish uchun yigʻimlar; qayta tashkil etilayotgan korxonalarning oʻtkazib berilayotgan avtotransport vositalarini qayta roʻyxatga olishda avtotransport yigʻimlarini toʻlashdan ozod etilsin. 13. “Oʻzavtosanoat” AJ 2020-yil 1-martga qadar yetakchi xorijiy kompaniyalar bilan birgalikda arzon narxlarda, ichki bozor ehtiyojlarini qondirish uchun yetarli hajmda yuqori sifatli samosvallar ishlab chiqarish tashkil etilishini taʼminlasin. 14. Oʻzbekiston Respublikasi Uy-joy kommunal xizmat koʻrsatish vazirligi Transport vazirligi va Moliya vazirligi bilan birgalikda ikki oy muddatda respublika shaharlari va tumanlari obodonlashtirish boshqarmalarining yoʻl-koʻprik xoʻjaligini ekspluatatsiya qilish boʻlinmalari faoliyatini takomillashtirish, shu jumladan ularning moddiy-texnik bazasini mustahkamlash va avtomobil yoʻllarini ekspluatatsiya qilishda Qoʻmita boʻlinmalari bilan hamkorlik qilishining samarali mexanizmlarini belgilash boʻyicha chora-tadbirlarni nazarda tutuvchi hukumat qarori loyihasini kiritsin. 15. Oʻzbekiston Respublikasi Qurilish vazirligi Transport vazirligi bilan birgalikda ilgʻor xorijiy tajriba asosida, mamlakatimizning iqlim xususiyatlarini va harakatlanish intensivligini hisobga olgan holda avtomobil yoʻllari va yoʻl infratuzilmasini qurish sohasidagi amaldagi normativ hujjatlarni qayta koʻrib chiqish boʻyicha ishlarni faollashtirsin. 16. Oʻzbekiston Respublikasi Prezidentining 2018-yil 29-iyundagi “Oʻzbekiston Respublikasining tashqi iqtisodiy faoliyatini yanada tartibga solish hamda bojxona-tarif jihatdan tartibga solish tizimini takomillashtirish chora-tadbirlari toʻgʻrisida”gi PQ-3818-son qaroriga 6-ilovaga muvofiq oʻzgartirish va qoʻshimchalar kiritilsin. 17. Oʻzbekiston Respublikasi Transport vazirligi: bir oy muddatda Oʻzbekiston Respublikasi Transport vazirligi huzuridagi Avtomobil yoʻllari qoʻmitasi toʻgʻrisidagi nizomni tasdiqlash haqidagi hukumat qarori loyihasini Vazirlar Mahkamasiga tasdiqlash uchun kiritsin; bir oy muddatda avtomobil-yoʻl sohasida kadrlar tayyorlash tizimini avtomobil yoʻllari qurishning xalqaro standartlariga muvofiq tubdan takomillashtirish boʻyicha Oʻzbekiston Respublikasi Prezidenti qarori loyihasini kiritsin; bir oy muddatda Oʻzbekiston Respublikasi Transport vazirligi huzuridagi Yoʻl-qurilish ishlari sifatini nazorat qilish inspeksiyasi faoliyati samaradorligini oshirish yuzasidan Vazirlar Mahkamasiga takliflar kiritsin; 2020-yil 1-yanvarga qadar manfaatdor idoralar bilan birgalikda avtomobil yoʻllari boʻyicha yetakchi xalqaro tashkilotlarga (Xalqaro yoʻllar federatsiyasi, Xalqaro yoʻl uyushmasi va boshqalarga) aʼzo boʻlishning, shuningdek, avtomobil yoʻllari sohasidagi xalqaro shartnomalarga (Xalqaro avtomagistrallar toʻgʻrisidagi Yevropa bitimiga (Jeneva shahri, 1975-yil 15-noyabr) va boshqalarga) qoʻshilishning amaldagi ahamiyati toʻgʻrisida Oʻzbekiston Respublikasi Vazirlar Mahkamasiga takliflar kiritsin; 2020-yil 1-fevralga qadar Oʻzbekiston Respublikasi Ichki ishlar vazirligi bilan birgalikda respublikaning avtomobil yoʻllarida yuk avtotransport vositalarining ayrim toifalari harakatlanishi tartibini ishlab chiqsin va tasdiqlasin, yilning harorat yuqori boʻlgan vaqtlarida ularning harakatlanishiga mavsumiy cheklovlar joriy etilishini nazarda tutsin; ikki oy muddatda manfaatdor vazirlik va idoralar bilan birgalikda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 18. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari A.J. Ramatov va Oʻzbekiston Respublikasi Prezidentining maslahatchisi R.A. Gulyamov zimmasiga yuklansin. 1. “Mintaqaviy yoʻllarni taʼmirlashga ixtisoslashtirilgan korxonalar” UK 2. “Gazli yoʻl qurish-taʼmirlash korxonasi” UK 3. “Jizzax yoʻl qurish-taʼmirlash korxonasi” UK 4. “Kattaqoʻrgʻon yoʻl qurish-taʼmirlash korxonasi” UK 5. “Qashqadaryo yoʻl qurish-taʼmirlash korxonasi” UK 6. “Kitob yoʻl qurish-taʼmirlash korxonasi” UK 7. “Qoʻqon yoʻl qurish-taʼmirlash korxonasi” UK 8. “Namangan yoʻl qurish-taʼmirlash korxonasi” UK 9. “Surxondaryo yoʻl qurish-taʼmirlash korxonasi” UK 10. “Sirdaryo yoʻl qurish-taʼmirlash korxonasi” UK 11. “Fargʻona yoʻl qurish-taʼmirlash korxonasi” UK 12. “Chirchiq yoʻl qurish-taʼmirlash korxonasi” UK 13. “Yangiyeryoʻlindustriya” UK 14. “Chinozyoʻlindustriya” UK 15. “Nazarbekavtoyoʻl” UK 16. “Xorazmyoʻlqurilish” UK 17. “Yangiyoʻlqurilish” UK 18. “Avtoyoʻltaʼminot” UK 19. “Avtoyoʻlmexanizatsiya” UK 20. “Toshkent ixtisoslashtirilgan burgʻulash-portlatish boshqarmasi” UK 21. “Angren ixtisoslashtirilgan burgʻulash-portlatish boshqarmasi” UK 22. “Karatau ixtisoslashtirilgan burgʻulash-portlatish boshqarmasi” UK 23. “Maxsusyoʻlqurilish” DUK 24. “Avtomagistral” ixtisoslashgan avtomobil yoʻllari qurish-taʼmirlash birlashmasi” UKning Koʻprik qurish uchastkasi 25. “Transyoʻlqurilish Maxsus pudrat” MCHJ 26. “Transyoʻlqurilish Surxon magistral” MCHJ 27. “Transyoʻlqurilish Qarshi” MCHJ 28. “Transyoʻlqurilish Magistral” MCHJ T/r Ilmiy-tadqiqot va taʼlim muassasalarining nomlanishi Joylashuvi (pochta manzili) 1. Toshkent avtomobil yoʻllarini loyihalash, qurish va ekspluatsiyasi instituti Toshkent sh., A. Temur shoh koʻchasi, 20 2. Buxoro avtomobillar va yoʻllar kasb-hunar kolleji Buxoro sh., Redaktor koʻchasi, 10 3. Qoʻqon avtotransport kasb-hunar kolleji Qoʻqon sh., Turkiston koʻchasi, 145 4. Urganch avtomobillar va yoʻllar kasb-hunar kolleji Urganch sh., Gurlan koʻchasi, 2 5. Toshkent avtomobil yoʻllari kolleji Toshkent sh., Baynalmilal koʻchasi, 51 6. “Avtomobil yoʻllari ilmiy-tadqiqot instituti” UK Toshkent sh., Lokomotiv koʻchasi, 10 7. “Buxoro yoʻl xoʻjaligi xodimlari malakasini oshirish ilmiy-tadqiqot ishlab chiqarish markazi” UK Buxoro sh., Gʻijduvoniy koʻchasi, 272-A 8. “Namangan yoʻl xoʻjaligi xodimlari malakasini oshirish oʻquv markazi” UK Namangan sh., Sanoat koʻchasi, 19 1-ilovaning rus tilidagi matnida: a) “8479 10 000 0” tovar pozitsiyasi quyidagi tahrirda bayon etilsin: “ 8479 10 000 0 oborudovaniye dlya obshestvennix rabot, stroitelstva ili drugix analogichnix rabot 0 ”;. b) “8702 40” tovar pozitsiyasi quyidagi tahrirda bayon etilsin: “ 8702 40 motornie transportnie sredstva, prednaznachennie dlya perevozki 10 chelovek ili boleye, vklyuchaya voditelya, privodimie v dvijeniye tolko elektricheskim dvigatelem 0 ”; v) “8703 80” tovar pozitsiyasi quyidagi tahrirda bayon etilsin: “ 8703 80 transportnie sredstva, privodimie v dvijeniye tolko elektricheskim dvigatelem 0 ”; g) quyidagi mazmundagi “8704 90 000” tovar pozitsiyasi bilan toʻldirilsin: “ 8704 90 000 motornie transportnie sredstva dlya perevozki gruzov, privodimie v dvijeniye tolko elektricheskim dvigatelem 0 ”; d) “8711” tovar pozitsiyasi quyidagi tahrirda bayon etilsin: “ 8711 mototsikli (vklyuchaya mopedi) i velosipedi s ustanovlennim vspomogatelnim dvigatelem, s kolyaskami ili bez nix; kolyaski, krome: 20 ”;. e) quyidagi mazmundagi “8711 60” tovar pozitsiyasi bilan toʻldirilsin: “ 8711 60 privodimie v dvijeniye elektricheskim dvigatelem 0 ”.